TWPC ทุ่มงบ 70 ลบ.สร้างรง.วุ้นเส้นในเวียดนาม พร้อมแตกไลน์ธุรกิจอาหาร
TWPC ทุ่มงบ 70 ลบ.สร้างโรงงานวุ้นเส้นในเวียดนาม พร้อมแตกไลน์ธุรกิจอาหาร วางเป้าสู่การเป็นผู้นำธุรกิจกลุ่ม CLMV
14 ก.พ. 2560

นายโฮ เรน ฮวา ประธานเจ้าหน้าที่บริหารและกรรมการ บริษัท ไทยวา จำกัด (มหาชน) หรือ TWPC เปิดเผยว่า บริษัทได้รับใบอนุญาตจดทะเบียนจัดตั้งบริษัท (Enterprise Registration Certificate หรือ ERC) ในประเทศเวียดนามเป็นที่เรียบร้อยแล้ว เพื่อสร้างโรงงานวุ้นเส้นแห่งแรกในโฮจิมินห์ โดยการลงทุนในเฟสแรกคาดว่าใช้งบประมาณ 70 ล้านบาท และยังมีแผนเตรียมไว้สำหรับธุรกิจเกี่ยวเนื่องกับอาหารอื่นๆ ในอนาคต
“TWPC ได้เข้าไปบุกตลาดวุ้นเส้นในประเทศเวียดนามมาแล้วกว่า 1 ปี และได้เล็งโอกาสเนื่องจากว่าประชากรในประเทศเวียดนามรับประทานอาหารประเภทเส้นมากกว่าประเทศอื่นๆ ทำให้มี Demand จำนวนมาก อีกทั้งตลาดวุ้นเส้นในเวียดนามยังไม่มีคู่แข่งรายใหญ่ๆ จึงเป็นที่มาของการลงทุนครั้งนี้  ซึ่งเราคาดว่าจะสามารถเริ่มดำเนินการผลิตได้ในครึ่งปีหลังของปี 2560 โดยเริ่มจากการผลิตผลิตภัณฑ์วุ้นเส้น อีกทั้งบริษัทยังมีแผนขยายกำลังการผลิตให้เพิ่มมากขึ้น  และคิดค้นผลิตภัณฑ์ใหม่ๆที่เกี่ยวกับอาหารอื่นๆในอนาคต เพื่อรองรับความต้องการของคนในท้องถิ่น  นอกจากนี้ บริษัทฯ ยังได้รับสิทธิประโยชน์ทางภาษี (BOI) เป็นเวลา 6 ปี อีกด้วย” นายโฮ เรน ฮวา กล่าว
ทั้งนี้ TWPC วางเป้าหมายสู่การเป็นผู้นำธุรกิจในกลุ่มประเทศ CLMV ได้แก่ ประเทศกัมพูชา ลาว เมียนมา และเวียดนาม ซึ่งมีแนวโน้มเศรษฐกิจโตต่อเนื่อง และยังมีทรัพยากรที่อุดมสมบูรณ์  ซึ่งสามารถตอบโจทย์ความต้องการวัตถุดิบของบริษัทฯ และตอบสนองต่อความต้องการของลูกค้าได้เป็นอย่างดี